b'\n_START_ARTICLE_\nMateja Perpar\n_START_SECTION_\n\xc5\xbdivljenje\n_START_PARAGRAPH_\nRodila se je 18. junija 1974 v Ljubljani. Osnovno \xc5\xa1olo je obiskovala v Logatcu, gimnazijo pa v Idriji. Leta 2000 je diplomirala iz angle\xc5\xa1kega jezika na Filozofski fakulteti v Ljubljani. \xc5\xbde v srednji \xc5\xa1oli je svoje pesmi objavila v Idrijskih razgledih. Leta 1997 je njena zgodba Skrinja osvojila prvo nagrado na nate\xc4\x8daju za najbolj\xc5\xa1o \xc5\xa1tudentsko kratko zgodbo. Nagrajena zgodba je bila objavljena v reviji Dialogi, \xc5\xa1e dve pa v reviji Mladina. Kratka zgodba Gospod Z., vili\xc4\x8dar, je bila objavljena v okviru nate\xc4\x8daja v reviji Mladika. Pi\xc5\xa1e tudi radijske igre in humoreske, ki so bile \xc5\xbee ve\xc4\x8dkrat uvr\xc5\xa1\xc4\x8dene v oddajo Humoreska tega tedna na Radiu Slovenija._NEWLINE_Za pravljico Zaspana zebra je leta 2010 prejela tretjo nagrado na nate\xc4\x8daju Radia Slovenija za oddajo Lahko no\xc4\x8d, otroci, pravljica je bila uvr\xc5\xa1\xc4\x8dena tudi na dvojni CD Lahko no\xc4\x8d, otroci (ZKP RTV SLO, 2011). Odkupili in predvajali so tudi njene pravljice \xc5\xa0nufov po\xc4\x8ditek, Nenavadna kraljevska pravljica, O jokavem jazbecu in Moljeva pravljica za lahko no\xc4\x8d, zadnje tri so bile uvr\xc5\xa1\xc4\x8dene na dvojni CD Lahko no\xc4\x8d, otroci (ZKP RTV SLO, 2013). Leta 2005 je angle\xc5\xa1ka razli\xc4\x8dica njenega kratkega dramskega dela Vas lahko zapeljem z naslovom Allow me to Seduce You v avtori\xc4\x8dinem prevodu do\xc5\xbeivela bralno uprizoritev v londonskem gledali\xc5\xa1\xc4\x8du The Blue Elephant._NEWLINE_Dela kot napovedovalka na Radiu Slovenija. Z glasbeno skupino \xc4\x8cmrlj\xc4\x8dki nastopa po \xc5\xa1olah in vrtcih s pesmimi in pravljicami za otroke. Od leta 2012 sodeluje z Uredni\xc5\xa1tvom igranega programa Radia Slovenija s kratkimi radijskimi igrami, ki jih posamezno ali v okviru kontaktne nanizanke Pri psihiatru predvajajo na Prvem programu Radia Slovenija in na programu ARS.'